CELEX: 32007D0668
Language: ro
Date: 2007-06-25 00:00:00
Title: 2007/668/CE: Decizia Consiliului din 25 iunie 2007 privind exercitarea în mod provizoriu de către Comunitatea Europeană a unor drepturi și obligații similare celor acordate membrilor Organizației Mondiale a Vămilor

18.10.2007   
            
            
               RO
            
            
               Jurnalul Oficial al Uniunii Europene
            
            
               L 274/11
            
         
      DECIZIA CONSILIULUI
   
   din 25 iunie 2007
   privind exercitarea în mod provizoriu de către Comunitatea Europeană a unor drepturi și obligații similare celor acordate membrilor Organizației Mondiale a Vămilor
   (2007/668/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 133 coroborat cu articolul 300 alineatul (2) al doilea paragraf,
   întrucât:
   
               (1)
            
            
               La 19 martie 2001, Consiliul a decis să autorizeze Comisia să negocieze în numele Comunității Europene aderarea Comunității Europene la Organizația Mondială a Vămilor (1).
            
         
               (2)
            
            
               Convenția de instituire a Consiliului de Cooperare Vamală este de așteptat să fie modificată de către Consiliul Organizației Mondiale a Vămilor în cadrul celei de-a 109-a/110-a sesiuni, în iunie 2007, pentru a permite uniunilor vamale sau economice, inclusiv Comunității Europene, să devină membre ale Organizației Mondiale a Vămilor.
            
         
               (3)
            
            
               Statele membre ale Comunității Europene ar trebui să sprijine acest proiect de modificare, după adoptarea căruia de către Consiliul Organizației Mondiale a Vămilor s-ar permite aderarea Comunității la convenția modificată.
            
         
               (4)
            
            
               Ca urmare a unor discuții exploratorii cu Organizația Mondială a Vămilor, Comunitatea Europeană și Organizația Mondială a Vămilor au examinat posibilitatea exercitării de către Comunitate, până la ratificarea Convenției de instituire a Consiliului de Cooperare Vamală, modificate, de către toți membrii Organizației Mondiale a Vămilor, a unor drepturi și obligații similare celor care revin membrilor Organizației Mondiale a Vămilor.
            
         
               (5)
            
            
               Comunitatea Europeană își va putea asuma probabil aceste drepturi și obligații în cadrul Convenției de instituire a Consiliului de Cooperare Vamală cu privire la aspecte de competența Comunității.
            
         
               (6)
            
            
               Statele membre ale Comunității Europene își păstrează statutul în cadrul Organizației Mondiale a Vămilor.
            
         
               (7)
            
            
               Atât Comunitatea Europeană cât și statele sale membre dispun de competențe în domeniile aflate sub incidența Convenției de instituire a Consiliului de Cooperare Vamală.
            
         
               (8)
            
            
               Trebuie stabilită poziția Comunității pentru problemele care intră în competența sa. Pentru probleme care sunt parțial de competența Comunității, statele membre ale Comunității Europene ar trebui să încerce să adopte o poziție comună pentru asigurarea unității reprezentării externe a Comunității Europene și a statelor membre ale acesteia.
            
         
               (9)
            
            
               În lumina celor de mai sus, Consiliul ar trebui să prevadă exercitarea, în mod provizoriu, de către Comunitatea Europeană a unor drepturi și obligații similare celor acordate membrilor Organizației Mondiale a Vămilor, inclusiv în ceea ce privește plata unei cotizații anuale,
            
         DECIDE:
   Articol unic
   (1)   Statele membre ale Comunității Europene votează în favoarea deciziei Consiliului Organizației Mondiale a Vămilor prin care se acordă, în mod provizoriu, Comunității Europene drepturi similare celor acordate membrilor Organizației Mondiale a Vămilor, în condițiile stabilite prin decizie.
   (2)   Comisia Europeană acceptă drepturi și obligații similare celor acordate membrilor Organizației Mondiale a Vămilor, în conformitate cu decizia Consiliului Organizației Mondiale a Vămilor, până la intrarea în vigoare a modificării Convenției de instituire a Consiliului de Cooperare Vamală.
   (3)   Comisia Europeană este autorizată să transmită Organizației Mondiale a Vămilor acceptarea de către Comunitatea Europeană a unor drepturi și obligații similare celor acordate membrilor Organizației Mondiale a Vămilor și să transmită Organizației Mondiale a Vămilor declarația de competență necesară în conformitate cu prevederile anexei.
   (4)   De la 1 iulie 2007, Comunitatea Europeană achită Organizației Mondiale a Vămilor o cotizație anuală destinată să consolideze activitatea Organizației Mondiale a Vămilor și să acopere cheltuieli administrative suplimentare.
   
      Adoptată la Luxemburg, 25 iunie 2007.
      
         
            Pentru Consiliu
         
         
            Președintele
         
         A. SCHAVAN
         
      
   
   
      (1)  Organizația Mondială a Vămilor a fost creată prin Convenția de instituire a Consiliului de Cooperare Vamală (semnată la 15 decembrie 1950). Convenția a intrat în vigoare în 1952. În 1994, Consiliul de Cooperare Vamală a adoptat denumirea de lucru „Organizația Mondială a Vămilor”, care reflectă mai clar domeniul său de activitate. În prezent Organizația Mondială a Vămilor are 171 de membri.
   
      ANEXĂ
      Declarație de competență a Comunității Europene cu privire la aspecte aflate sub incidența Convenției de instituire a Consiliului de Cooperare Vamală
      În conformitate cu Tratatul de instituire a Comunității Europene, astfel cum a fost modificat, prezenta declarație stabilește competența transferată de statele membre ale Comunității Europene către Comunitatea Europeană cu privire la aspectele reglementate de Convenția de instituire a Consiliului de Cooperare Vamală.
      Comunitatea Europeană declară că îi revine, în conformitate cu articolele 131-134 din Tratatul de instituire a Comunității Europene, competența exclusivă în domeniul politicii comerciale comune.
      Comunitatea Europeană poate încheia acorduri internaționale ori de câte ori a fost dat curs competenței interne pentru a adopta măsuri destinate punerii în aplicare a politicilor comune sau dacă se impune un acord internațional în scopul atingerii unuia dintre obiectivele Comunității Europene. Competența externă a Comunității Europene este exclusivă în măsura în care un acord internațional aduce atingere normelor interne ale Comunității Europene sau alterează domeniul acestora de aplicare. Într-un asemenea caz, revine Comunității Europene și nu statelor membre ale Comunității Europene să se asocieze pe plan extern cu terțe state sau organizații internaționale. O listă de măsuri privind aspectele vamale adoptate de către Comunitate este prevăzută în lista instrumentelor juridice din anexa la prezenta declarație.
      Exercitarea competențelor pe care statele membre ale Comunității Europene le-au transferat Comunității Europene în conformitate cu tratatele este, prin natura sa, predispusă la modificări permanente. Prin urmare, Comunitatea Europeană își rezervă dreptul de a adapta declarația.
      
         Anexă
         LEGISLAȚIA CE
         Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar
         Decizia 2003/231/CE a Consiliului din 17 martie 2003 privind aderarea Comunității Europene la Protocolul de modificare a Convenției internaționale pentru simplificarea și armonizarea regimurilor vamale (Convenția de la Kyoto)
         Directiva 2002/6/CE a Parlamentului European și a Consiliului din 18 februarie 2002 privind formalitățile de raportare pentru navele care sosesc în porturile statelor membre ale Comunității și pleacă din porturile statelor membre ale Comunității
         Decizia 80/271/CEE a Consiliului din 10 decembrie 1979 privind încheierea de acorduri multilaterale ca urmare a negocierilor comerciale din perioada 1973-1979 (JO L 71, 17.3.1980, p. 1)
         Câteva decizii ale comitetului mixt cu țări terțe, de exemplu 2006/343/CE: Decizia nr. 2/2005 a comitetului mixt CE-Islanda din 22 decembrie 2005 de modificare a protocolului 3 la acord referitor la definirea noțiunii de „produse originare” și la metodele de cooperare administrativă
         Decizia 87/369/CEE a Consiliului din 7 aprilie 1987 privind încheierea Convenției internaționale privind Sistemul armonizat de denumire și codificare a mărfurilor, precum și a protocolului de modificare a acesteia
         Regulamentul (CEE) nr. 2658/87 al Consiliului din 23 iulie 1987 privind nomenclatura tarifară și statistică și Tariful Vamal Comun
         Regulamentul (CE) nr. 1549/2006 al Comisiei din 17 octombrie 2006 de modificare a anexei I la Regulamentul (CEE) nr. 2658/87 al Consiliului privind nomenclatura tarifară și statistică și Tariful Vamal Comun
         Articolele 26 și 133 din Tratatul de instituire a Comunității Europene
         Regulamentul (CE) nr. 2505/96 al Consiliului din 20 decembrie 1996 privind deschiderea și modul de gestionare a contingentelor tarifare comunitare autonome pentru anumite produse agricole și industriale și de modificare a Regulamentului (CE) nr. 3059/95 privind deschiderea și modul de gestionare a contingentelor tarifare comunitare autonome pentru anumite produse agricole și industriale (prima serie 1996)
         Regulamentul (CE) nr. 384/96 al Consiliului din 22 decembrie 1995 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene, astfel cum a fost modificat
         Regulamentul (CE) nr. 2026/97 al Consiliului din 6 octombrie 1997 privind protecția împotriva importurilor care fac obiectul unor subvenții din partea țărilor care nu sunt membre ale Comunității Europene, astfel cum a fost modificat
         Regulamentul (CE) nr. 3285/94 al Consiliului din 22 decembrie 1994 privind regimul comun aplicabil importurilor și de abrogare a Regulamentului (CE) nr. 518/94, astfel cum a fost modificat
         Regulamentul (CE) nr. 515/97 al Consiliului din 13 martie 1997 privind asistența reciprocă între autoritățile administrative ale statelor membre și cooperarea dintre acestea și Comisie în vederea asigurării aplicării corespunzătoare a legislației din domeniile vamal și agricol
         Regulamentul (CEE) nr. 3677/90 al Consiliului din 13 decembrie 1990 privind măsurile ce trebuie adoptate pentru a descuraja deturnarea unor substanțe către fabricarea ilicită de stupefiante sau de substanțe psihotrope
         Regulamentul (CEE) nr. 3769/92 al Consiliului din 21 decembrie 1992 de aplicare și modificare a Regulamentului (CEE) nr. 3677/90 al Consiliului privind măsurile ce trebuie adoptate pentru a descuraja deturnarea unor substanțe către fabricarea ilicită de stupefiante sau de substanțe psihotrope
         Regulamentul (CE) nr. 111/2005 al Consiliului din 22 decembrie 2004 de stabilire a normelor de monitorizare a comerțului cu precursori de droguri între Comunitate și țările terțe
         Regulamentul (CE) nr. 1383/2003 al Consiliului din 22 iulie 2003 privind intervenția autorităților vamale împotriva mărfurilor suspectate de a aduce atingere anumitor drepturi de proprietate intelectuală, precum și măsurile care trebuie aplicate mărfurilor care aduc atingere anumitor drepturi de proprietate intelectuală
         Regulamentul (CE) nr. 1889/2005 al Parlamentului European și al Consiliului din 26 octombrie 2005 privind controlul numerarului la intrarea sau ieșirea din Comunitate
         Regulamentul (CE) nr. 648/2005 al Parlamentului European și al Consiliului din 13 aprilie 2005 de modificare a Regulamentului (CEE) nr. 2913/92 al Consiliului de instituire a Codului Vamal Comunitar
         Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar
         Convenția dintre Comunitatea Economică Europeană, Republica Austria, Republica Finlanda, Republica Islanda, Regatul Norvegiei, Regatul Suediei și Confederația Elvețiană privind un regim de tranzit comun din 20 mai 1987
         Decizia 93/329/CEE a Consiliului din 15 martie 1993 privind încheierea Convenției privind admiterea temporară și acceptarea anexelor la aceasta